
	1.
	Informatīvais ziņojums
Informatīvais ziņojums par efektīvas ziņošanas un palīdzības sistēmas izveidi no vardarbības cietušajām ārstniecības personām darba vietā
	Iebildums (LBAS - 17.07.2026.)
Latvijas Brīvo arodbiedrību savienība (LBAS) un Latvijas Veselības un sociālās aprūpes darbinieku arodbiedrība (LVSADA), iepazīstoties ar Veselības ministrijas (VM) sagatavoto izziņu par informatīvā ziņojuma "Par efektīvas ziņošanas un palīdzības sistēmas izveidi no vardarbības cietušajām ārstniecības personām darba vietā" saskaņošanas procesā izteiktajiem iebildumiem un priekšlikumiem, atzinīgi vērtē VM sniegto izvērsto skaidrojumu par informatīvā ziņojuma mērķi, tvērumu un plānotajiem risinājumiem, kā arī pateicas par arodbiedrības sniegto priekšlikumu izvērtēšanu.
Vienlaikus LVSADA uztur spēkā savu viedokli, ka ilgtermiņā vardarbības mazināšanas politika veselības aprūpē nevar būt pilnvērtīgi efektīva bez kompleksas pieejas, kas ietver cilvēkresursu pieejamības, darba organizācijas, psihosociālo darba vides risku un ilgtspējīga finansējuma jautājumu risināšanu.
LVSADA uzskata par būtisku, lai VM norādītie aspekti, kurus šā informatīvā ziņojuma tvērums neaptver, tiktu sistemātiski izvērtēti un risināti turpmākajos veselības nozares politikas plānošanas dokumentos un normatīvā regulējuma pilnveides procesā, nodrošinot drošu darba vidi, ārstniecības personu aizsardzību un ilgtspējīgu veselības aprūpes sistēmas attīstību.
Piedāvātā redakcija
-
	Ņemts vērā
Veselības ministrija  ir izvērtējusi un pateicas Latvijas Brīvo arodbiedrību savienībai un Latvijas Veselības un sociālās aprūpes darbinieku arodbiedrībai par sniegto viedokli un atzinīgo novērtējumu informatīvajā ziņojumā paredzētajiem risinājumiem.
Veselības ministrija piekrīt, ka vardarbības mazināšanai un drošas darba vides nodrošināšanai veselības aprūpē ilgtermiņā nepieciešama kompleksa pieeja. Informatīvais ziņojums ir vērsts uz vienu konkrētu šīs pieejas daļu – vienotas ziņošanas, rīcības un atbalsta pieejas ieviešanu vardarbības gadījumos, izmantojot šobrīd pieejamo finansējuma avotu praktisku vadlīniju izstrādei un ārstniecības iestāžu personāla izglītošanai. Vienlaikus darbs pie plašākiem darba vides, personāla labbūtības, cilvēkresursu pieejamības un noturēšanas jautājumiem turpināms gan ārstniecības iestāžu līmenī, gan Veselības ministrijai sadarbībā ar nozares un sociālajiem partneriem, īstenojot plānā “Veselības darbaspēka attīstības stratēģija 2025.–2029. gadam” noteiktos pasākumus.
	Informatīvais ziņojums
-

	2.
	Informatīvais ziņojums
Informatīvais ziņojums par efektīvas ziņošanas un palīdzības sistēmas izveidi no vardarbības cietušajām ārstniecības personām darba vietā
	Priekšlikums (DVI - 16.07.2026.)
Datu valsts inspekcija ir iepazinusies ar VM sagatavoto informatīvo ziņojumu. Izprotot informatīvajā ziņojumā izklāstītās problēmas aktualitāti un nozīmi, lūdzam informatīvo ziņojumu papildināt ar norādi, ka pirms tajā paredzēto ziņošanas, uzskaites vai citu personas datu apstrādes risinājumu ieviešanas ir jāizvērtē to nepieciešamība un samērīgums, jānodrošina atbilstošs tiesiskais pamats un jāievēro visas piemērojamās personas datu aizsardzības prasības, tostarp, jāveic novērtējums par ietekmi uz datu aizsardzību. 
Priekšlikums ir pamatots ar  iespējamiem personas datu aizsardzības riskiem un apstrādes nosacījumiem, saistībā ar  ziņojumā iekļautajiem pasākumiem un iniciatīvām: 
1) informatīvais ziņojums paredz veidot vienotu un standartizētu ziņošanas sistēmu, kurā tiks fiksēts cietušais, iesaistītās personas, sekas cietušajam un pierādījumi. Vēršam uzmanību, ka informācija par seksuālu vardarbību, cietušā gūtajām traumām (sekām) un uzbrucēja (pacienta) psihiskās veselības stāvokli vai diagnozēm ir klasificējama kā īpašu kategoriju personas dati Datu regulas 9. panta 1. punkta izpratnē. Šādu datu apstrāde ir aizliegta, ja nepastāv kāds no Datu regulas 9. panta 2. punkta izņēmumiem. Lai ārstniecības iestādes kā pārziņi drīkstētu apstrādāt šādus datus ziņošanas sistēmas ietvaros, ir nepieciešams skaidrs tiesiskais pamats (piemēram, Regulas 9. panta 2. punkta b) apakšpunkts attiecībā uz darbiniekiem vai g) apakšpunkts – būtiskas sabiedrības intereses). Tomēr, lai šos pamatus piemērotu, nacionālajos tiesību aktos ir jābūt noteiktām ārstniecības iestāžu tiesībām apstrādāt šāda veida datus, vienlaikus paredzot specifiskas garantijas datu subjektu tiesību aizsardzībai;
2) viens no ziņošanas sistēmas elementiem ir konfidencialitāte un datu aizsardzība. Norādām, ka ievērojot Datu regulas 5. panta minimizēšanas, integritātes un konfidencialitātes, kā arī glabāšanas ierobežojuma principus piekļuvei šādai informācijai ir jābūt tikai speciāli pilnvarotām personām un tikai tādā apjomā, kāds nepieciešams to tiešo darba pienākumu veikšanai. Tāpat šo datu glabāšanas termiņam ir jābūt samērīgam ar apstrādes nolūku, paredzot datu dzēšanu pēc minētā nolūka sasniegšanas;
3) no informatīvā ziņojuma sniegtās informācijas un 1. tabulas satura izriet, ka tiek plānots veidot incidentu uzskaites sistēmu, kas ietver "vardarbīgo personu reģistru un tā izmantošanu vardarbības gadījumu profilaksē". Lai gan no ziņojuma izriet, ka centralizēta reģistra izveide šobrīd ir atlikta finansējuma trūkuma dēļ, tomēr vēršam uzmanību, ka jebkādai sistemātiskai informācijas uzkrāšanai par personu veiktajiem tiesību pārkāpumiem vai sodāmības datiem ir jāatbilst Datu regulas 10. panta regulējumam. Šādu datu apstrādi drīkst veikt tikai oficiālu iestāžu uzraudzībā vai tad, ja to skaidri atļauj nacionālie tiesību akti. Bez nepārprotama likuma pilnvarojuma atsevišķu iestāžu veidoti "vardarbīgo personu" saraksti ir prettiesiski un rada būtisku stigmatizācijas risku gan ārstniecības personām, gan pacientiem. Ja nākotnē tiek plānota šādas sistēmas izveide, aicinām tajā uzkrāt tikai pilnībā anonimizētus statistikas datus tendenču analīzei, nevis personas datus;
4) ņemot vērā, ka viens no informatīvā ziņojuma plānotajiem pasākumiem paredz praktisku vadlīniju izstrādi par ziņošanu un rīcību ārējas un iekšējas vardarbības gadījumā, aicinām šajās vadlīnijās integrēt atsevišķu sadaļu par personas datu aizsardzības aspektiem, kā arī lūdzam veikt Datu regulas 35. pantā paredzēto Novērtējumu par ietekmi uz personas datu aizsardzību (NIDA), izvērtējot kā piedāvātie rīcības mehānismi ietekmēs personas datu aizsardzību.


 
Piedāvātā redakcija
-
	Ņemts vērā
Informatīvais ziņojums papildināts, paredzot, ka, ieviešot konkrētus ziņošanas, uzskaites vai citus ar personas datu apstrādi saistītus risinājumus, pirms personas datu apstrādes uzsākšanas izvērtējama tās nepieciešamība un samērīgums, nodrošināms atbilstošs tiesiskais pamats un Vispārīgajā datu aizsardzības regulā un citos piemērojamajos normatīvajos aktos noteikto prasību ievērošana, tostarp atbilstoši Datu regulas 35. pantam veicams novērtējums par ietekmi uz datu aizsardzību.

Ziņojuma 1. tabulā norāde uz vardarbīgo personu reģistru aizstāta ar norādi uz vardarbības incidentu uzskaiti un analīzi, tostarp atkārtotu un savstarpēji saistītu incidentu un paaugstināta riska situāciju identificēšanu preventīvu pasākumu plānošanai. Kā arī papildināts ar skaidrojumu pēc 1. tabulas.
Attiecīgi precizēta arī ziņojuma 29. punktā ietvertā norāde par atkārtotu incidentu uzskaiti.
Papildināts arī ziņojuma 2. tabulas 1.1. pasākums, paredzot, ka izstrādājamajās praktiskajās vadlīnijās ietverama atsevišķa sadaļa par personas datu aizsardzības prasību ievērošanu.
	Informatīvais ziņojums
-

	Informatīvais ziņojums
Informatīvais ziņojums par efektīvas ziņošanas un palīdzības sistēmas izveidi no vardarbības cietušajām ārstniecības personām darba vietā
	Iebildums (LBAS - 01.07.2026.)
Latvijas Veselības un sociālās aprūpes darbinieku arodbiedrība (LVSADA) atzinīgi vērtē, ka Veselības ministrija, izpildot Ministru kabineta doto uzdevumu, ir sagatavojusi informatīvo ziņojumu par efektīvas ziņošanas un palīdzības sistēmas izveidi no vardarbības cietušajām ārstniecības personām darba vietā. Vardarbības novēršana un drošas darba vides nodrošināšana veselības aprūpē ir būtisks priekšnoteikums ārstniecības personu drošībai, profesionālajai labbūtībai un veselības aprūpes sistēmas ilgtspējai.

LVSADA ieskatā ziņojuma galvenais trūkums ir tas, ka ziņojums galvenokārt koncentrējas uz vardarbības seku pārvaldību, ziņošanas kārtību, vadlīniju izstrādi, datu uzskaiti un kvalitātes indikatoriem, bet nepietiekami analizē vardarbības cēloņus, psihosociālos darba vides riskus un preventīvos pasākumus. Tāpat nav izvērtēta paredzēto pasākumu fiskālā un administratīvā ietekme uz ārstniecības iestādēm, kā arī nav nodrošināta pietiekama saikne starp identificētajām problēmām, plānotajiem risinājumiem un sagaidāmajiem rezultātiem.
LVSADA ieskatā informatīvais ziņojums pašreizējā redakcijā nav pietiekams, lai nodrošinātu Ministru kabineta dotā uzdevuma pilnvērtīgu izpildi. Līdz ar to LVSADA neatbalsta tā tālāku virzību līdz brīdim, kamēr ziņojums nav būtiski pilnveidots, novēršot turpmāk norādītās nepilnības un izvērtējot sniegtos priekšlikumus.

I. Par esošās situācijas raksturojumu
LVSADA ieskatā esošās situācijas raksturojums nav pietiekami visaptverošs un neveido pilnīgu priekšstatu par vardarbības izplatību veselības aprūpes sistēmā.
Veiktā situācijas analīze galvenokārt balstīta uz nelielu slimnīcu izlasi, savukārt nav izvērtēta situācija ģimenes ārstu praksēs, primārajā veselības aprūpē, ambulatorajās ārstniecības iestādēs, rehabilitācijas centros un sociālās aprūpes iestādēs u.c. Līdz ar to iegūtie secinājumi nevar tikt uzskatīti par reprezentatīviem visai veselības aprūpes nozarei.
Vienlaikus situācijas analīze aptver tikai ārstniecības personas, lai gan vardarbības riskam ikdienā ir pakļauti arī citi ārstniecības iestādēs nodarbinātie kā reģistratori, klientu apkalpošanas speciālisti un citi darbinieki. Politikas dokumentam būtu jāaptver visi nodarbinātie, kuri darba pienākumu izpildes laikā nonāk tiešā saskarsmē ar pacientiem un viņu tuviniekiem.
Īpaši būtisks trūkums ir tas, ka ziņojumā nav veikta vardarbības cēloņu analīze. Tajā ir aprakstīti vardarbības gadījumi un to sekas, taču nav analizēti faktori, kas veicina vardarbību ārstniecības iestādēs, piemēram, personāla trūkums, ilgstoša pārslodze, sistemātiskas virsstundas, nepietiekams atpūtas laiks, darba organizācijas nepilnības, vadības pieņemtie lēmumi un citi psihosociālie darba vides riski. Bez šādas analīzes nav iespējams izstrādāt mērķētus un efektīvus preventīvos pasākumus.
LVSADA ieskatā vardarbība ārstniecības iestādēs primāri ir darba vides drošības un psihosociālo risku pārvaldības jautājums. Tāpēc pirms jaunu prasību noteikšanas ārstniecības iestādēm būtu nepieciešams veikt visaptverošu psihosociālo darba vides risku izvērtējumu, identificējot augsta riska profesijas, struktūrvienības un darba organizācijas faktorus.
Nepietiekami analizētas arī vardarbības formas. Ziņojumā uzmanība galvenokārt pievērsta fiziskai un emocionālai vardarbībai, taču nav sistemātiski izvērtēti tādi veselības aprūpē būtiski riski kā mobings, bosings, psiholoģiskā vardarbība, diskriminācija, profesionālā izolēšana un kibervardarbība, tostarp ārstniecības personu vajāšana sociālajos tīklos.
Tāpat nav izvērtēta vardarbības ekonomiskā ietekme uz veselības aprūpes sistēmu, tai skaitā darbnespēja, personāla mainība, ārstniecības personu aiziešana no profesijas, ārstniecības iestāžu izmaksas un veselības aprūpes pakalpojumu pieejamība.
LVSADA ieskatā esošās situācijas raksturojums būtu papildināms ar visaptverošu risku analīzi, kas aptvertu visas veselības aprūpes nozares, visas nodarbināto grupas un visus būtiskākos psihosociālos darba vides riskus.

II. Par turpmāko rīcību
LVSADA kopumā atbalsta ziņojumā paredzētos rīcības virzienus, tomēr uzskata, ka tie nav pietiekami pamatoti un nav balstīti uz iepriekš veiktu risku analīzi.
Ziņojumā kā prioritārie pasākumi paredzēta vadlīniju izstrāde, personāla apmācība un normatīvā regulējuma pilnveide, taču nav paredzēts pienākums ārstniecības iestādēm veikt psihosociālo darba vides risku novērtējumu un izstrādāt preventīvu pasākumu plānus. LVSADA ieskatā tieši risku identificēšanai un novēršanai būtu jābūt pirmajam solim, jo tikai pēc tam iespējams izstrādāt ārstniecības iestāžu vajadzībām atbilstošas vadlīnijas un apmācības.
Būtisks trūkums ir arī tas, ka paredzētie pasākumi rada ārstniecības iestādēm jaunus pienākumus organizēt apmācības, nodrošināt psiholoģisko un juridisko atbalstu, veikt incidentu uzskaiti, analizēt datus un ieviest kvalitātes indikatorus, taču nav veikts šo pasākumu fiskālās ietekmes izvērtējums.
LVSADA īpaši vērš uzmanību uz pretrunu starp slimnīcu aptaujā sniegtajiem secinājumiem un piedāvāto turpmāko rīcību. Pašas ārstniecības iestādes norāda uz nepieciešamību pēc papildu finansējuma, valsts apmaksāta juridiskā atbalsta un finansētām apmācībām, savukārt ziņojumā paredzēts, ka lielākā daļa pasākumu īstenojami esošā finansējuma ietvaros. Šāda pieeja nav pietiekami pamatota.
LVSADA ieskatā pirms jaunu pienākumu uzlikšanas ārstniecības iestādēm nepieciešams izvērtēt to administratīvo kapacitāti un paredzēt ilgtspējīgu valsts finansējumu psiholoģiskajam un juridiskajam atbalstam, drošības infrastruktūras pilnveidei, personāla apmācībām un darba aizsardzības pasākumiem.

III. Par sagaidāmo rezultātu
LVSADA ieskatā ziņojumā paredzētā indikatoru sistēma galvenokārt raksturo administratīvu procesu ieviešanu, nevis sasniedzamos rezultātus ārstniecības personu drošības uzlabošanā.
Lielākā daļa indikatoru vērtē, vai ārstniecības iestādēs ir noteiktas atbildīgās personas, izstrādāta ziņošanas kārtība vai organizētas apmācības. Tomēr šie rādītāji paši par sevi neapliecina, ka vardarbība pret personālu samazinās vai ka darba vide kļūst drošāka. Indikatoru sistēmā nav paredzēts vērtēt psihosociālo darba vides risku samazināšanos, mobinga, bosinga un kibervardarbības izplatību, darba slodzes un pārslodzes ietekmi, preventīvo pasākumu efektivitāti, kā arī darba aizsardzības sistēmas pilnveidi.
LVSADA ieskatā indikatoru sistēma būtu papildināma ar rezultatīvajiem rādītājiem, kas raksturo vardarbības cēloņu novēršanu, psihosociālo darba vides risku mazināšanu, personāla drošību, juridiskā un psiholoģiskā atbalsta pieejamību, kā arī darba vides uzlabošanos ārstniecības iestādēs.
LVSADA uzskata, ka informatīvais ziņojums aktualizē veselības aprūpes nozarei būtisku problēmu, tomēr pašreizējā redakcijā tas vairāk koncentrējas uz administratīvu procedūru izstrādi un incidentu pārvaldību, nevis uz vardarbības cēloņu novēršanu un drošas darba vides izveidi.
Piedāvātā redakcija
-
	Ņemts vērā
Veselības ministrija ir izvērtējusi un  pateicas Latvijas Veselības un sociālās aprūpes darbinieku arodbiedrībai (turpmāk – LVSADA) par sniegto viedokli un izteikto atbalstu Ministrijas iniciatīvai vardarbības pret ārstniecības personām mazināšanai darba vidē.
Ministrija norāda, ka valdības atbalstītajā plānā “Veselības darbaspēka attīstības stratēģija 2025.–2029. gadam” vardarbība pret ārstniecības personām ir identificēta kā būtiska problēma, vienlaikus paredzot nepieciešamību veidot vienotu pieeju tās novēršanai. Atbilstoši protokollēmumā dotajam uzdevumam, lai izvērtētu minētās iniciatīvas īstenošanai nepieciešamā papildu finansējuma apmēru, Ministrija ir sagatavojusi attiecīgo informatīvo ziņojumu.
Informatīvajā ziņojumā konstatēts, ka ārstniecības iestādēs vardarbības risku pārvaldība un rīcība vardarbības gadījumos šobrīd netiek organizēta pēc vienotiem principiem. Vienlaikus Ministrija vērš uzmanību, ka vardarbības izplatība un tās formas veselības aprūpes sektorā līdz šim nav pietiekami detalizēti izpētītas un nav pieejami visaptveroši dati, kas ļautu izdarīt izsmeļošus secinājumus par problēmas apmēru visos veselības aprūpes līmeņos, tostarp primārajā veselības aprūpē un ambulatoro pakalpojumu segmentā, kā tas minēts arī ziņojuma projektā.
Ņemot vērā minēto, informatīvajā ziņojumā ietverti sākotnējie risinājumi, kas vērsti uz vienotas pieejas ieviešanu, tai skaitā vienotu vadlīniju izstrādi un ārstniecības iestāžu personāla apmācību vardarbības gadījumu atpazīšanā un vienotas rīcības nodrošināšanā iestādes ietvaros. Ministrijas ieskatā minētie pasākumi ir samērīgi un nepieciešami priekšnoteikumi drošas un personāla labbūtību veicinošas darba vides stiprināšanai. Vienlaikus norādāms, ka šo pasākumu īstenošanai ir pieejams Eiropas Sociālā fonda Plus finansējums, līdz ar to papildu valsts budžeta finansējums šobrīd nav nepieciešams.
Attiecībā uz LVSADA norādi, ka ziņojuma situācijas analīze aptver tikai ārstniecības personas, lai gan vardarbības riskam ir pakļauti arī citi ārstniecības iestādēs nodarbinātie, Ministrija paskaidro, ka informatīvā ziņojuma sadaļā par plānotajiem pasākumiem efektīvas ziņošanas un palīdzības sistēmas izveidei paredzēta gan vadlīniju izstrāde, gan ārstniecības iestāžu personāla izglītošana kopumā. Līdz ar to plānotie risinājumi pēc būtības nav attiecināmi tikai uz ārstniecības personām šaurā izpratnē, bet aptver visus ārstniecības iestādē nodarbinātos, kuri savas darba funkcijas ietvaros var tikt pakļauti vardarbības riskam.
Ministrija uzskata, ka informatīvajā ziņojumā ietvertā situācijas analīze ir pietiekama, lai pamatotu nepieciešamību pēc sākotnējiem sistēmiskiem risinājumiem. Savukārt detalizētas, visaptverošas un reprezentatīvos datos balstītas analīzes veikšanai būtu nepieciešams atsevišķs pētījums, kas pēc tvēruma un metodoloģijas pārsniedz konkrētā informatīvā ziņojuma sagatavošanas mērķi.
Attiecībā uz LVSADA iebildumu, ka ziņojumā neesot veikta vardarbības cēloņu analīze, Ministrija norāda, ka tādi vardarbību veicinoši faktori kā personāla trūkums, ilgstoša pārslodze, sistemātiskas virsstundas, nepietiekams atpūtas laiks, darba organizācijas nepilnības, vadības lēmumu ietekme un citi psihosociālie darba vides riski jau ir analizēti valdības apstiprinātās “Veselības darbaspēka attīstības stratēģijas 2025.–2029. gadam” III darbības virzienā “Darba vide un sniegums”. Minētais informatīvais ziņojums ir viens no šā darbības virziena īstenošanas instrumentiem.  Lai nodrošinātu politikas plānošanas dokumentu savstarpēju pēctecību un izvairītos no vienas un tās pašas analītiskās informācijas atkārtošanas, šajā informatīvajā ziņojumā tā netiek atkārtoti ietverta. 
Ministrija nevar piekrist arī apgalvojumam, ka informatīvajā ziņojumā nepietiekami analizētas vardarbības formas. Ziņojuma sadaļā “Esošās situācijas raksturojums” ir identificētas un raksturotas biežāk sastopamās vardarbības formas, un ziņojumā paredzētie pasākumi ir vērsti uz vardarbības novēršanu plašā izpratnē, neaprobežojoties tikai ar fizisku vai emocionālu vardarbību.
Saistībā ar LVSADA priekšlikumu papildināt esošās situācijas raksturojumu ar visaptverošu risku analīzi, kas aptvertu visas veselības aprūpes nozares apakšnozares, visas nodarbināto grupas un visus būtiskākos psihosociālos darba vides riskus, Ministrija norāda, ka šāds priekšlikums pēc būtības pārsniedz Ministru kabineta dotā uzdevuma tvērumu attiecīgā informatīvā ziņojuma izstrādei, kā arī šobrīd plānoto un pieejamā finansējuma ietvaros īstenojamo pasākumu robežas.
II. Par turpmāko rīcību
Ministrija ņem vērā LVSADA pausto viedokli, ka ziņojumā paredzētie rīcības virzieni kopumā ir atbalstāmi, taču, arodbiedrības ieskatā, tie neesot pietiekami pamatoti un neesot balstīti iepriekš veiktā risku analīzē.
Šajā sakarā Ministrija paskaidro, ka informatīvajā ziņojumā kā prioritārie pasākumi ir noteikta vadlīniju izstrāde, personāla apmācība un normatīvā regulējuma pilnveide, jo tie ir īstenojami kā sākotnējie sistēmiskie risinājumi esošā uzdevuma un pieejamā finansējuma ietvaros. Vienlaikus vadlīniju izstrāde tiks nodrošināta sadarbībā ar nozares ekspertiem un profesionālajām organizācijām, paredzot, ka vadlīniju izstrādes tehniskajā specifikācijā tiks ietvertas prasības risinājumiem, kas aptver vardarbības situāciju identificēšanu, novēršanu un prevenciju.
Attiecībā uz LVSADA norādi, ka ziņojumā nav paredzēts pienākums ārstniecības iestādēm veikt psihosociālo darba vides risku novērtējumu un izstrādāt preventīvo pasākumu plānus, Ministrija uzsver, ka informatīvā ziņojuma mērķis ir noteikt valsts līmeņa sākotnējos atbalsta pasākumus vienotas pieejas ieviešanai vardarbības mazināšanā ārstniecības iestādēs. Attiecīgi ne visi iespējamie darba aizsardzības un darba organizācijas jautājumi tiek risināti šā dokumenta ietvarā.
Par LVSADA norādi attiecībā uz iespējamu papildu pienākumu radīšanu ārstniecības iestādēm, tai skaitā saistībā ar apmācību organizēšanu, psiholoģiskā un juridiskā atbalsta nodrošināšanu, incidentu uzskaiti, datu analīzi un kvalitātes indikatoru ieviešanu, Ministrija norāda, ka minētie pasākumi ir vērtējami kā priekšnoteikumi drošas darba vides nodrošināšanai, nevis kā formāli administratīvi apgrūtinājumi. To mērķis ir sekmēt personāla aizsardzību, mazināt darbinieku mainību, uzlabot darba vidi un ilgtermiņā veicināt nozares pievilcību jaunu speciālistu piesaistei.
Attiecībā uz LVSADA norādīto pretrunu starp ārstniecības iestāžu aptaujā paustajām vajadzībām un ziņojumā paredzēto turpmāko rīcību Ministrija paskaidro, ka aptaujas mērķis bija iegūt sākotnēju informāciju par vardarbības situāciju slimnīcās un ārstniecības iestāžu redzējumu par nepieciešamo atbalstu. Vienlaikus Ministrija piekrīt un ziņojuma projektā uzsver, ka aptaujas izlase ir ierobežota un nav reprezentatīva. Tādēļ aptaujas rezultāti izmantojami kā indikatīvs informācijas avots, nevis kā vienīgais pamats fiskālu un sistēmisku secinājumu izdarīšanai. Vienlaikus Ministrija norāda, ka personāla apmācību nodrošināšanai šobrīd ir saskatāma iespēja piesaistīt ESF Plus finansējumu.
Saistībā ar LVSADA aicinājumu pirms jaunu pienākumu noteikšanas izvērtēt ārstniecības iestāžu administratīvo kapacitāti un paredzēt ilgtspējīgu valsts finansējumu psiholoģiskajam un juridiskajam atbalstam, drošības infrastruktūras pilnveidei, personāla apmācībām un darba aizsardzības pasākumiem, Ministrija norāda, ka informatīvais ziņojums ir vērsts uz ārstniecības iestāžu personāla aizsardzības stiprināšanu pret vardarbību un paredz sākotnējus, finansējuma ietvaros īstenojamus risinājumus. Jautājumi par papildu finansējuma nepieciešamību izvērtējami atsevišķi, balstoties uz turpmāk iegūstamiem datiem, pasākumu ieviešanas rezultātiem un pieejamajiem fiskālajiem resursiem.
Attiecībā uz LVSADA pausto viedokli, ka ziņojumā paredzētā indikatoru sistēma galvenokārt raksturo administratīvu procesu ieviešanu, nevis sasniedzamos rezultātus ārstniecības personu drošības uzlabošanā, Ministrija paskaidro, ka indikatoru sistēmas ieviešana kā ārstniecības iestādes kvalitātes sistēmas sastāvdaļa ir būtisks priekšnoteikums situācijas uzraudzībai, datu salīdzināmībai un informētu lēmumu pieņemšanai. Tādējādi indikatoru sistēma ir uzskatāma par nepieciešamu instrumentu, lai ārstniecības iestādes vadība varētu objektīvāk novērtēt vardarbības situāciju iestādē un lemt par piemērotākajiem risinājumiem tās uzlabošanai.

	Informatīvais ziņojums
Informatīvais ziņojums par efektīvas ziņošanas un palīdzības sistēmas izveidi no vardarbības cietušajām ārstniecības personām darba vietā
	Priekšlikums (FM - 01.07.2026.)
Lūdzam tehniski precizēt ziņojuma projekta 2. tabulā finansējuma avotus 1.1. un 2.1. pasākumiem norādot, ka šos pasākumus īstenos Eiropas Savienības kohēzijas politikas programmas 2021.–2027. gadam 4.1.2.7. pasākuma "Pilnveidot pacientu drošību un aprūpes kvalitāti" ietvaros ar Eiropas Sociālā fonda Plus finansējumu, ņemot vērā, ka atsauces norāda uz Ministru kabineta 2023. gada 19. decembra noteikumiem Nr. 807 "Eiropas Savienības kohēzijas politikas programmas 2021.–2027. gadam 4.1.2. specifiskā atbalsta mērķa "Uzlabot vienlīdzīgu un savlaicīgu piekļuvi kvalitatīviem, ilgtspējīgiem un izmaksu ziņā pieejamiem veselības aprūpes, veselības veicināšanas un slimību profilakses pakalpojumiem, uzlabojot veselības aprūpes sistēmu efektivitāti un izturētspēju" 4.1.2.7. pasākuma "Pilnveidot pacientu drošību un aprūpes kvalitāti" īstenošanas noteikumi".
Piedāvātā redakcija
-
	Ņemts vērā
Atbilstoši priekšlikumam ziņojuma projekta 2. tabulas 1.1. un 2.1. pasākumiem precizēts  finansējuma avots.

Informatīvais ziņojums par efektīvas ziņošanas un palīdzības sistēmas izveidi no vardarbības cietušajām ārstniecības personām darba vietā
	Priekšlikums (FM - 01.07.2026.)
Lūdzam papildināt ziņojuma projekta III sadaļu "Turpmākā rīcība" pie saīsinājumiem ar Eiropas Sociālā fonda plus saīsinājumu "ESF plus", ņemot vērā, ka tas tiek lietots ziņojuma projektā.

Piedāvātā redakcija
-
	Ņemts vērā
Atbilstoši priekšlikumam  precizēts lietoto saīsinājumu saraksts pēc ziņojuma projekta III sadaļas "Turpmākā rīcība".

Informatīvais ziņojums par efektīvas ziņošanas un palīdzības sistēmas izveidi no vardarbības cietušajām ārstniecības personām darba vietā
	Priekšlikums (TM - 01.07.2026.)
Informatīvā ziņojuma 16. punktā lietotais formulējums "administratīvi tiesiskais regulējums" nav pietiekami precīzs.
Ņemot vērā, ka minētais informatīvā ziņojuma punkts attiecas uz administratīvo atbildību, ieteicams lietot terminu "administratīvās atbildības regulējums", kas atbilst Administratīvās atbildības likumā lietotajai terminoloģijai, jo formulējums "administratīvi tiesiskais regulējums" var attiekties arī uz administratīvo procesu. Lūdzam pārskatīt un, nepieciešamības gadījumā, precizēt terminoloģiju visā informatīvā ziņojuma tekstā.

Piedāvātā redakcija
-
	Ņemts vērā
Saskaņā ar priekšlikumu precizēta ziņojuma 16.punkta redakcija.

Informatīvais ziņojums par efektīvas ziņošanas un palīdzības sistēmas izveidi no vardarbības cietušajām ārstniecības personām darba vietā
	Priekšlikums (TM - 01.07.2026.)
Informatīvajā ziņojuma 30. punktā lietots novecojis termins "administratīvā pārkāpuma lietvedība".
Norādāms, ka saskaņā ar spēkā esošo Administratīvās atbildības likumu lietojams termins "administratīvā pārkāpuma process".
Lūdzam attiecīgi precizēt informatīvo ziņojumu, lietojot terminoloģiju atbilstoši normatīvajam regulējumam.

Piedāvātā redakcija
-
	Ņemts vērā
Saskaņā ar priekšlikumu precizēta ziņojuma 30.punkta redakcija.

Informatīvais ziņojums par efektīvas ziņošanas un palīdzības sistēmas izveidi no vardarbības cietušajām ārstniecības personām darba vietā
	Priekšlikums (TM - 01.07.2026.)
Lūdzam precizēt plānoto datu aizsardzības regulējumu attiecībā uz visām iesaistītajām personām.
Informatīvā ziņojuma 18. punktā attiecībā uz konfidencialitāti un datu aizsardzību uzsvērta nepieciešamība aizsargāt informāciju par cietušajām personām, bet nav skaidrs, kāpēc netiek paredzēta līdzvērtīga datu aizsardzība arī attiecībā uz citām iesaistītajām personām.
Lūdzam ar datu aizsardzības regulējumu saistītus jautājumus saskaņot ar Datu valsts inspekciju.
Piedāvātā redakcija
-
	Ņemts vērā
Precizēta ziņojuma 18.punkā ietvertas 1.tabulas sadaļas "Konfidencialitāte un datu aizsardzība"redakcija. Ziņojuma projekta saskaņošanā iesaistīta Datu valsts inspekcija.

